शिवकुमार ( एक डील के तहत) हमको जलेबी इसलिए खिलाते थे कि ताकि हम उसके लड़के को मोहल्ले मे खेलने के लिए ना ले जाएं। और रही बात भगवानदास की। हम सभी टोली बनाकर उसकी दुकान पर खड़े हो जाते और खूब होहल्ला करते। इससे उसकी दुकानदारी खराब होती। झक मारकर भगवानदास ने भी डील की, अकेले हमको रोजाना एक प्याली फ्री मे मक्कू देगा। दोनो के लिए विन विन सिचुवेशन थी, भगवानदास पूरी टोली को फ्री मे मक्कू देने से बच गया और हमको फ्री मे मक्कू मिला, ये अलग बात है कि धीरु और टिल्लू हमारी मक्कू की प्याली को गिराने की फिराक मे लगे रहते थे। इस गरमागरम जलेबी और मक्कू के काम्बीनेशन ने हमे ढेर सारा जुकाम दिया। हमने भी इसको अपने तक नही रखा, सभी मे समान रुप से फैलाया। दोस्ती बराबरी मे होती है, ये क्या कि एक दोस्त को जुकाम और दूसरा साफ सुथरा घूमता रहे।